Arquitetura d'Estremaúra

L**'arquitetura d'Estremaúra** á volucionau dendi l'Edá Meia hata nuestrus días. Á teníu muchas enfrugéncias i manifestacionis.

## Arquitetura académica o leía

Estremaúra sufrió una romaniçación compreta i los romanus dexarun la su huélliga nesta tierra con numerosus exemprus arquitetónicus comu el teatru, i l'anfiteatru, calçás, puentis comu la puenti d'Alcántara i aguadutus comu los de Cornalvu, San Lázaro i los Milagrus.

Dela presencia islámica en Estremaúra quean entavía restus comu las alcaçabas de Méria, Caçris, Trugillu i Badajós, el castillu de Montemolín i el castillu dela sierra de Castellar.

L'arti mudejal tien angunas representacionis ena comunidá, comu el craustru del Monesteriu de Tentudía, las galerías porticás mudéjaris del santuariu dela Virgin de l'Ara o l'Ilesia de Nuestra Señora dela Conceción de Granja de Torrehermosa, es un exempru de torri-fachá mudejal. Tamién ain torris-fachá mudéjaris enas parroquias de Santa Olalla, en Puebra la Reina i de Santa María de Gracia, en Palomas.

Debíu ala presencia los musulmanis en Estremaúra, l'arti románicu no tien mucha representación ena comunidá, solu el tardurrománicu, mayolmenti en zonas baxu control de l'''Orden de Alcántara''.

El prencipal exempru de románicu en Estremaúra es la Catreal Vieja de Prasencia, que prencipió a costruil-si a caberus del siegru XII u prencipius del XIII i hue acabijá nel siegru XIV. Sotrus templus románicus ena provincia de Caçris son las ilesias de Hoyus i Alcántara (ena provincia de Caçris). Ena provincia de Badajós s'asseñalan las ilesias de Santiagu i San Martín en Medellín, la basílica de Santa Ulalia en Méria i l'ilesia de Santa María del Castillu en Abuquerqui.

La concatreal de Santa María de Caçris es un exempru de trasición entri el románicu i el góticu. Tien dos portás góticas, i bóvedas de crucería gótica.

Angunus exemprus del arti góticu en Estremaúra son la catreal nueva de Prasencia, la de Coria i la de Badajós. Otrus exemprus  son los castillus d'Abuquerqui, Granaílla i Coria, las portás delas ilesias de Villafranca delos Barrus i el craustru del monesteriu de Yusti.

El góticu caberu estremeñu se desenroó entri los añus 1490 i 1525 con caraitiris acomparantis a sotrus qu'aparecin nel restu la península. Recebi enfrugencias del arti islámicu comu el gastu del ladrillu.

Angunus exemprus d'arquitetura dela Renacimiencia son l'ilesia parroquial d'Azituna, cona solución de piera ena capilla mayol. En Orellana la Vieja se gasta el ladrillu comu material de costrución i en l'ilesia Logrossán, Pedro de Ybarra gasta la piera pa'hazel una bóveda de demensionis menumentalis. Sotrus exemprus son el templu parroquial de Guareña, hechu por Rodrigo Gil de Hontañón; i el templu de Santa María de Broças, con tripri navi.

Angunus exemplus d'arquitetura barroca estremeña son l'Ilesia de San Bartolomé en Jerés delos Caballerus, cona su torri d'estilu barrocu del siegru XVIII, l'Ermita la Salú, en Caçris, un exempru de Barrocu del siegru XVIII, el Conventu de Santa María dela Parra, l'Oratoriu de San Pedru Alcántara i l'Ilesia de San Bartolomé en Jerés delos Caballerus, los tres decraraus Bienis d'Interés Coltural.

D'estilu neocrássicu i academicista es l'ilesia parroquial de Santa Amalia, construyía entri 1831 i 1837. D'estilu estoricista es el palaciu de Cijara, assitiau en Herrera del Duqui, i construyíu en 1873.

El moernismu allega tardi a Estremaúra. Un exempru es el Casinu de Prasencia, proyetau a prencipius de 1905. Ai qu'asperal ata 1910 pa vel sotrus exemprus, anque con sotra enfrugencias, i reduzíus a fachás comu la casa del Arrabal en Campanariu.

En Badajós s'asseñala la Casa Álvarez, ena praça dela Soledá, prencipiá en 1914 i acabijá nel 1915, proyetá por Adel Pinna Casas. Sotrus exemprus es el edificiu conocíu comu *[[Las Tres Campanas (Badajós)|Las Tres Campanas]]*, encargau a Luis Ramallo en 1899. Tamién s'asseñala el edificiu conocíu comu Garaje Pla, ogañu el Colegiu Oficial d'Avogáus, obra d'Adel Pinna firmá en 1921 pol arquitetu Manuel Martínez.

Exemprus d'arquitetura novecentista son la Casa Celaya, la Casa Higuero Viniegra (ogañu Hotel Palacete Alameda), i la Casa Martín (conocía comu Casa Mirón) en Caçris.

En Estremaúra, alupués dela Guerra Cevil Española, se puei palral tamién dela arquitetura de colonización, criá cola costrución de puebrus totalmenti nuevus (43 en Badajós, 21 en Caçris), promovía pol *[[Instituto Nacional de Colonización]]* (INC).

## Arquitetura populal
Ena arquitetura populal atopamus choçus, i sotrus edificius comu çahurdas (pa guardal los guarrus) i las torrucas. Al tentu delas ténicas, destaca la "piera seca", qu'era piera sobri piera. 

Los choçus, mu emportantis pala vída pastoril son edificius sin adornus, de costrución rápida i baxu costi i con deferentis usus (permanenti u temporal, comu almacén o pensaeru). Son de pranta circulal i con poca altol, el su techau de falsa cúpula, tejas o cubierta vegetal.

Sotra estrutura era la torruca, turruco o turruñu, que servía mayolmenti comu reselvu pa pastoris o pal ganau recién nacíu.

### Tipus

* Choçus i casas reondas
* Alquerías hurdanas

### Variantis geográficas
#### Arquitetura serrana
* La casa de piera
** Valli del Xerti
** Sierra de Gata
* Casa d'entramaus de maera
** La Vera de Prasencia

#### Arquitetura del llanu
* Llanus dela margin derecha del Taju
* Entri'l Taju i el Guadiana
* Sul del Guadiana
** Suresti: de La Serena hata La Campiña
** La Tierra de Barros
** Sierras de Jeés i Tentudía
** Olivença

## Referencias


## Bibliografia
* Cano-Cortés, Pilar Mogollón (1996) *El mudéjar en Extremadura*, en *El arte Mudéjar */ coord. por Gonzalo Máximo Borrás Gualis, ISBN 84-88793-67-7, págs. 83-95
* De la Cruz Solís, Antonio (1998) *Historia de la Arquitectura en Extremadura*, Badajoz: Diputación de Badajoz
* Domínguez Moreno, J. M. (1983) *La casa típica en la comarca de Las Hurdes. En La comarca de Las Hurdes en el marco de la montaña extremeña*, Diputación de Cáceres.
* García Duque, M. I. (1976) *Arquitectura civil gótica y renacentista en Cáceres*, Badajoz: Diputación Provincial.
* Lobato Cepeda, Blanca,  Ignacio Ortega Bravo i Carlos Fernández Serrano (1982) *La casa tipo extremeña en la arquitectura popular de la comarca de La Serena*, en Narria: Estudios de artes y costumbres populares 25-26 (Atiju)
* Martín Galindo, José Luis i Julián Miguel Orovengua (2008) *Arquitectura tradicional en la provincia de Badajoz*, Badajoz: Diputación de Badajoz (Atiju)
* Mateos, P., & Caballero, L. (Eds.) (2003) *Repertorio de arquitectura cristiana en Extremadura: Época tardoantigua y altomedieval* (Anejos de Archivo Español de Arqueología, XXIX), Madrid: Consejo Superior de Investigaciones Científicas (CSIC).
* Mira Caballos, Esteban i José María Faerna (2017) *Historia y arte de Extremadura*, Madrid: Genérica
* Muñoz Fajardo, Ricardo i Valentí Pons Toujous (2014) *Extremadura. El modernismo y sus influencias*, Madrid: Libros Mabla